|  |  |
| --- | --- |
|  |  |

**Καταδίκες και Ποινές για παραβάσεις της Νομοθεσίας**

**για την Ασφάλεια και Υγεία στην Εργασία**

**που επιβλήθηκαν από τo Επαρχιακό Δικαστήριο Λεμεσού**

**εντός του 2022**

Μέσα στο πλαίσιο της αρμοδιότητάς του, το Τμήμα Επιθεώρησης Εργασίας του Υπουργείου Εργασίας και Κοινωνικών Ασφαλίσεων προώθησε τις ποινικές διώξεις Εργοδοτών και Διευθυντών εταιρειών, που παρέβηκαν τις διατάξεις της Νομοθεσίας, οι οποίες αφορούν θέματα Ασφάλειας και Υγείας στην Εργασία. Ως αποτέλεσμα των διώξεων αυτών το Επαρχιακό Δικαστήριο Λεμεσού καταδίκασε μέσα στο 2022 τα ακόλουθα πρόσωπα:

1. Την εταιρεία **«A TO Z CLEAN LTD»** που δραστηριοποιείται στον τομέα πλυσίματος και σιδερώματος ρούχων, σε συνολικό πρόστιμο €6.500, για τις πιο κάτω παραβάσεις των περί Διαχείρισης Θεμάτων Ασφάλειας και Υγείας στην Εργασία Κανονισμών και των περί Ελάχιστων Προδιαγραφών Ασφάλειας και Υγείας (Χρησιμοποίηση κατά την Εργασία Εξοπλισμού Εργασίας) Κανονισμών που προκάλεσαν τον σοβαρό τραυματισμό εργοδοτούμενού της και έθεσαν σε κίνδυνο εργοδοτούμενούς της και άλλα πρόσωπα:

(α) Παράλειψη εκπόνησης γραπτής εκτίμησης των υφιστάμενων κατά την εργασία κινδύνων και καθορισμού προληπτικών και προστατευτικών μέτρων που έπρεπε να ληφθούν.

(β) Παράλειψη εφαρμογής κατάλληλου συστήματος ασφάλειας ή συστήματος διαχείρισης των κινδύνων για τη βελτίωση των θεμάτων ασφάλειας, υγείας και ευημερίας των εργοδοτουμένων της.

(γ) Παράλειψη παροχής πληροφοριών, οδηγιών και επιτήρησης για την ασφάλεια και την υγεία των εργοδοτουμένων της.

(δ) Παράλειψη να εφοδιάσει τη μηχανή σιδερώματος σεντονιών με προφυλακτήρα μπροστά από τους περιστρεφόμενους κυλίνδρους, στο χώρο τροφοδοσίας της μηχανής με σεντόνια που να εμποδίζει την πρόσβαση στις επικίνδυνες ζώνες, με αποτέλεσμα τον τραυματισμό και ακρωτηριασμό του αριστερού χεριού εργοδοτούμενού της.

1. Την εταιρεία **«LORDOS UNITED PLASTICS PUBLIC LTD»** που δραστηριοποιείται στον τομέα παραγωγής πλαστικών σε συνολικό πρόστιμο €7.000 για τις πιο κάτω παραβάσεις των περί Ασφάλειας και Υγείας στην Εργασία Νόμων που προκάλεσαν τον σοβαρό τραυματισμό εργοδοτούμενού της και έθεσαν σε κίνδυνο πρόσωπα στην εργασία:

(α) Παράλειψη παροχής ασφαλούς μηχανήματος και ασφαλούς μεθόδου εργασίας με αποτέλεσμα εργοδοτούμενός της στην προσπάθεια του να καθαρίσει υπολείμματα υλικού από τη βάση μηχανής ανάμιξης κόκκων πλαστικού, να υποστεί ακρωτηριασμό αριστερού αντιβραχίονα όταν εκκίνησε στιγμιαία ο κοχλίας του μηχανήματος.

(β) Παράλειψη παροχής ασφαλούς μηχανήματος, δηλαδή μηχανής ανάμιξης κόκκων πλαστικού και ασφαλούς μεθόδου εργασίας.

1. Την εταιρεία **«ALUSTEEL (CYPRUS) LTD»** που δραστηριοποιείται στον τομέα κατασκευής και τοποθέτησης αλουμινίων σε συνολικό πρόστιμο €8.000 για τις πιο κάτω παραβάσεις των περί Διαχείρισης Θεμάτων Ασφάλειας και Υγείας στην Εργασία Κανονισμών και των περί Ασφάλειας και Υγείας στην Εργασία Νόμων που προκάλεσαν τον σοβαρό τραυματισμό εργοδοτούμενού της και έθεσαν σε κίνδυνο εργοδοτούμενούς της και άλλα πρόσωπα στην εργασία:

(α) Παράλειψη παροχής ασφαλούς μεθόδου εργασίας κατά την αποσυσκευασία των θυρών από αλουμίνιο και γυαλί από ξύλινη παλέτα, χρησιμοποιώντας την ειδική μεταλλική κατασκευή σχήματος «Α», ώστε οι θύρες αυτές να τοποθετούνταν και να παρέμεναν υπό κλίση, με αποτέλεσμα τη μετακίνηση και πτώση τους πάνω σε εργοδοτούμενό της και το σοβαρό τραυματισμό του.

(β) Παράλειψη καθορισμού προληπτικών και προστατευτικών μέτρων που έπρεπε να ληφθούν, με βάση τη γραπτή εκτίμηση των υφιστάμενων κατά την εργασία κινδύνων και ειδικά των εργασιών που αφορούσαν τις εργασίες για τη μεταφορά, αποσυσκευασία και τοποθέτηση των θυρών από αλουμίνιο και γυαλί.

(γ) Παράλειψη παροχής κατάλληλων οδηγιών και επιτήρησης για τις εργασίες μεταφοράς, αποσυσκευασίας και τοποθέτησης των θυρών από αλουμίνιο και γυαλί σε κτηριακό συγκρότημα.

1. Την εταιρεία **«AMIC CONTRACTORS»** που δραστηριοποιείται στον τομέα των κατασκευών, σε συνολικό πρόστιμο €6.000, για την πιο κάτω παράβαση των περί Ασφάλειας και Υγείας στην Εργασία (Ελάχιστες Προδιαγραφές για Προσωρινά ή Κινητά Εργοτάξια) Κανονισμών που προκάλεσαν τον σοβαρό τραυματισμό εργοδοτούμενου άλλης εταιρείας:

(α) Παράλειψη διασφάλισης ότι η εταιρεία, η οποία ανέλαβε ως υπεργολάβος την εκτέλεση εργασιών για την κατασκευή και τοποθέτηση αλουμινένιων πορτοπαραθύρων εφάρμοσε ασφαλείς μεθόδους εργασίας κατά την αποσυσκευασία των θυρών από αλουμίνιο και γυαλί από την ξύλινη παλέτα, χρησιμοποιώντας την ειδική μεταλλική κατασκευή σχήματος «Α», ώστε οι θύρες αυτές να τοποθετούνταν και να παρέμεναν υπό κλίση, με αποτέλεσμα τη μετακίνηση και πτώση τους πάνω σε εργοδοτούμενο της εταιρείας και τον σοβαρό τραυματισμό του.

1. Την εταιρεία **«C.M.S. FROUTOPIA TRADING LTD»** που δραστηριοποιείται στον τομέα παρασκευής και πακεταρίσματος χυμών και σαλατών, σε συνολικό πρόστιμο €6.000 για τις πιο κάτω παραβάσεις των περί Ελάχιστων Προδιαγραφών Ασφάλειας και Υγείας (Χρησιμοποίηση κατά την Εργασία Εξοπλισμού Εργασίας) Κανονισμών, των περί Διαχείρισης Θεμάτων Ασφάλειας και Υγείας στην Εργασία Κανονισμών και των περί Υποχρεωτικής Ασφάλισης της Ευθύνης των Εργοδοτών Νόμων που προκάλεσαν τον σοβαρό τραυματισμό εργοδοτούμενού της και έθεσαν σε κίνδυνο εργοδοτούμενούς της και άλλα πρόσωπα:

(α) Παράλειψη παροχής επαρκούς εκπαίδευσης στους εργοδοτούμενούς της και διάθεσής τους κατάλληλες πληροφορίες, όσον αφορά μηχανή πακεταρίσματος, ώστε οι εργοδοτούμενοι να γνωρίζουν επαρκώς τους κινδύνους που συνεπάγονται από τη χρησιμοποίηση του μηχανήματος με αποτέλεσμα εργοδοτούμενή της να υποστεί ακρωτηριασμό τριών δαχτύλων του αριστερού χεριού όταν αυτό παγιδεύτηκε από τον μηχανισμό σφραγίσματος του νάιλον.

(β) Παράλειψη παροχής επιτήρησης στους εργοδοτούμενούς της που ασχολούνταν με εργασίες σε μηχανή πακεταρίσματος.

(γ) Παράλειψη να έχει στη διάθεσή της γραπτή εκτίμηση των υφιστάμενων κατά την εργασία κινδύνων και ειδικά για τις εργασίες που αφορούσαν τη χρησιμοποίηση μηχανής πακεταρίσματος.

(δ) Παράλειψη διασφάλισης να ασφαλιστεί με οποιονδήποτε ασφαλιστή έναντι της ευθύνης της για ατύχημα ή επαγγελματική ασθένεια σε κάθε εργοδοτούμενό της.

1. Την εταιρεία **«ΥΛΙΚΑ ΟΙΚΟΔΟΜΗΣ ΓΙΑΝΝΑΚΗΣ ΜΕΝΕΛΑΟΥ & ΥΙΟΙ»** που δραστηριοποιείται στον τομέα παρασκευής επεξεργασίας λίθων (πέτρας) σε συνολικό πρόστιμο €10.000 για τις πιο κάτω παραβάσεις των περί Διαχείρισης Θεμάτων Ασφάλειας και Υγείας στην Εργασία Κανονισμών και των περί Ασφάλειας και Υγείας στην Εργασία Νόμων που προκάλεσαν τον σοβαρό τραυματισμό εργοδοτούμενού της και έθεσαν σε κίνδυνο εργοδοτούμενούς της:

(α) Παράλειψη εφαρμογής ασφαλούς μεθόδου εργασίας κατά τη διαδικασία μεταφοράς ογκόλιθου για την τοποθέτησή του στη βάση του δίσκου κοπής λίθων με αποτέλεσμα εργοδοτούμενός της να τραυματιστεί σοβαρά όταν μέρος του ογκόλιθου αποκολλήθηκε και έπεσε πάνω του.

(β) Παράλειψη παροχής κατάλληλων οδηγιών και επαρκούς εκπαίδευσης για τις εργασίες μεταφοράς των ογκόλιθων και την τοποθέτησή τους στις βάσεις (τράπεζες εργασίας) των δίσκων κοπής λίθων.

(γ) Παράλειψη καθορισμού προληπτικών και προστατευτικών μέτρων που έπρεπε να ληφθούν με βάση τη γραπτή εκτίμηση των υφιστάμενων κατά την εργασία κινδύνων και ειδικά τη διεξαγωγή εργασιών για τη μεταφορά ογκόλιθων στους δίσκους κοπής λίθων.

1. Την εταιρεία **«E.M. ATHANASIOU CONSTRUCTIONS & DEVELOPMENTS LTD»** που δραστηριοποιείται, μεταξύ άλλων, στην κατασκευή ξυλότυπου (καλουπιών), σε συνολικό πρόστιμο €19.000 για τις πιο κάτω παραβάσεις των περί Ασφάλειας και Υγείας στην Εργασία (Ελάχιστες Προδιαγραφές για Προσωρινά ή Κινητά Εργοτάξια) Κανονισμών και των περί Ασφάλειας και Υγείας στην Εργασία Νόμων που προκάλεσαν τον θανάσιμο τραυματισμό εργοδοτούμενού της και έθεσαν σε κίνδυνο πρόσωπα στην εργασία:

(α) Παράλειψη χρησιμοποίησης κατάλληλων ικριωμάτων για τις εργασίες αφαίρεσης των καλουπιών από πλάκα 2ου ορόφου στη βόρεια πλευρά οικοδομής που να διαθέτουν κατάλληλες εξέδρες εργασίας, με επαρκείς διαστάσεις και στερεά κιγκλιδώματα στα ικριώματα αυτά, με επαρκές ύψος, τουλάχιστον 1,10 μέτρα από το δάπεδο που να διαθέτουν θωράκιο ή άλλο εμπόδιο στη στάθμη του δαπέδου ύψους τουλάχιστον 0,15 μέτρων, ένα χειρολισθήρα και οριζόντιο στοιχείο ώστε η απόσταση μεταξύ θωρακίου ή άλλου εμποδίου και χειρολισθήρα ή άλλου οριζόντιου στοιχείου να μην υπερβαίνει τα 0,45 μέτρα ή να χρησιμοποιήσει άλλα ισοδύναμα μέσα για παρεμπόδιση της πτώσης προσώπων από ύψος.

(β) Παράλειψη καθορισμού των προληπτικών και προστατευτικών μέτρων που έπρεπε να ληφθούν, με βάση τη γραπτή εκτίμηση των υφιστάμενων κατά την εργασία κινδύνων και ειδικά των εργασιών που αφορούσαν τις εργασίες σε ύψος.

(γ) Παράλειψη παροχής κατάλληλων οδηγιών και επιτήρηση για τις εργασίες αφαίρεσης του ξυλότυπου από ορόφους υπό ανέγερσης κτηρίου.

1. Την εταιρεία **«D.T.A. ATHANASIOU CONSTRUCTIONS LTD»** που δραστηριοποιείται, μεταξύ άλλων, στην εκτέλεση οικοδομικών εργασιών, σε συνολικό πρόστιμο €19.000 για τις πιο κάτω παραβάσεις των περί Ασφάλειας και Υγείας στην Εργασία (Ελάχιστες Προδιαγραφές για Προσωρινά ή Κινητά Εργοτάξια) Κανονισμών και των περί Ασφάλειας και Υγείας στην Εργασία Νόμων που προκάλεσαν τον θανάσιμο τραυματισμό εργοδοτούμενου άλλης εταιρείας και έθεσαν σε κίνδυνο εργοδοτούμενούς της και άλλα πρόσωπα στην εργασία:

(α) Παράλειψη διασφάλισης ότι η εταιρεία, η οποία ανέλαβε ως υπεργολάβος την εκτέλεση εργασιών για την κατασκευή ξυλότυπου, εφάρμοσε ασφαλείς μεθόδους εργασίας για την εκτέλεση των εργασιών αφαίρεσης των καλουπιών από πλάκα 2ου ορόφου στη βόρεια πλευρά οικοδομής όπως (α) τη χρήση κατάλληλων ικριωμάτων εργασίας και (β) την τοποθέτηση κατάλληλων εξέδρων εργασίας με επαρκείς διαστάσεις και στερεά κιγκλιδώματα στα ικριώματα αυτά, με επαρκές ύψος, τουλάχιστον 1,10 μέτρα από το δάπεδο που να διαθέτουν θωράκιο ή άλλο εμπόδιο στη στάθμη του δαπέδου, ύψους τουλάχιστον 0,15 μέτρων, ένα χειρολισθήρα και οριζόντιο στοιχείο ώστε η απόσταση μεταξύ θωρακίου ή άλλου εμποδίου και χειρολισθήρα ή άλλου οριζόντιου στοιχείου να μην υπερβαίνει τα 0,45 μέτρα ή να χρησιμοποιήσει άλλα ισοδύναμα μέσα για παρεμπόδιση της πτώσης προσώπων από ύψος.

(β) Παράλειψη λήψης μέτρων ώστε το σχέδιο ασφάλειας και υγείας μαζί με τις γραπτές εκτιμήσεις κινδύνων να είναι διαθέσιμο στο εργοτάξιο.

(γ) Παράλειψη μέριμνας για την έγκαιρη αναπροσαρμογή του σχεδίου ασφάλειας και υγείας, ώστε να περιλαμβάνονται στο σχέδιο αυτό, η μέθοδος εργασίας και τα τεχνικά μέτρα, που απαιτούνται με βάση τη γραπτή εκτίμηση των κινδύνων, για την εκτέλεση των εργασιών σε ύψος όπως οι εργασίες αφαίρεσης ξυλότυπου (καλουπιών) των πλακών οροφής των ορόφων πολυκατοικίας.

(δ) Παράλειψη διασφάλισης ότι ο συντονιστής εκτέλεσης, τον οποίο όρισε, εκτελούσε τα καθήκοντά του και, μεταξύ άλλων, συντόνιζε (α) την εφαρμογή των γενικών αρχών πρόληψης και ασφάλειας όσον αφορά την οργάνωση των εργασιών και τις τεχνικές επιλογές στο εργοτάξιο, (β) την εφαρμογή του σχεδίου ασφάλειας και υγείας και των ασφαλών μεθόδων εργασίας που καθορίζονται με βάση τη γραπτή εκτίμηση των κινδύνων και (γ) τη συνεργασία μεταξύ των εργολάβων και υπεργολάβων στο εργοτάξιο και των δραστηριοτήτων για την προστασία των προσώπων στην εργασία και την πρόληψη των ατυχημάτων.

1. Έναν εργοδότη σε συνολικό πρόστιμο €5.000 για παραβάσεις των προνοιών της νομοθεσίας για την ασφάλεια και υγεία στην εργασία.
2. Έναν διευθυντή σε φυλάκιση 2 μηνών με τριετή αναστολή για παραβάσεις των προνοιών της νομοθεσίας για την ασφάλεια και υγεία στην εργασία.
3. Ένα εμπλεκόμενο πρόσωπο σε ποινή φυλάκισης 6 μηνών με τριετή αναστολή και άλλο εμπλεκόμενο πρόσωπο σε ποινή φυλάκισης 4 μηνών με τριετή αναστολή για τις παρακάτω παραβάσεις των περί Ασφάλειας και Υγείας (Ελάχιστες Προδιαγραφές για Προσωρινά ή Κινητά Εργοτάξια) Κανονισμών και των περί Ασφάλειας και Υγείας στην Εργασία Νόμων:

(α) Παράλειψη λήψης των αναγκαίων μέτρων για τη χρησιμοποίηση κατάλληλων ικριωμάτων για τις εργασίες αφαίρεσης καλουπιών από πλάκα 2ου ορόφου στη βόρεια πλευρά οικοδομής.

(β) Παράλειψη λήψης των αναγκαίων μέτρων, δηλαδή τον καθορισμό των προληπτικών και προστατευτικών μέτρων που έπρεπε να ληφθούν με βάση τη γραπτή εκτίμηση των κινδύνων και ειδικά των εργασιών που αφορούσαν τις εργασίες σε ύψος.

(γ) Παράλειψη λήψης των αναγκαίων μέτρων ώστε να διασφαλίσει ότι υπεργολάβος εφάρμοσε ασφαλείς μεθόδους εργασίας για την εκτέλεση εργασιών αφαίρεσης καλουπιών από πλάκα 2ου ορόφου στη βόρεια πλευρά οικοδομής.

(δ) Παράλειψη λήψης των αναγκαίων μέτρων ώστε το σχέδιο ασφάλειας και υγείας μαζί με τη γραπτή εκτίμηση των κινδύνων να είναι διαθέσιμο στο εργοτάξιο.

(ε) Παράλειψη μέριμνας για την έγκαιρη αναπροσαρμογή του σχεδίου ασφάλειας και υγείας ώστε να περιλαμβάνονται στο σχέδιο αυτό, η μέθοδος εργασίας και τα τεχνικά μέτρα που απαιτούνται με βάση τη γραπτή εκτίμηση των κινδύνων για την εκτέλεση των εργασιών σε ύψος.

(στ) Παράλειψη λήψης των αναγκαίων μέτρων, δηλαδή τη διασφάλιση ότι ο συντονιστής εκτέλεσης εκτελούσε τα καθήκοντά του και, μεταξύ άλλων, συντόνιζε (α) την εφαρμογή των γενικών αρχών πρόληψης και ασφάλειας όσον αφορά την οργάνωση των εργασιών και τις τεχνικές επιλογές στο εργοτάξιο, (β) την εφαρμογή του σχεδίου ασφάλειας και υγείας και των ασφαλών μεθόδων εργασίας που καθορίζονται με βάση τη γραπτή εκτίμηση των κινδύνων και (γ) τη συνεργασία μεταξύ των εργολάβων και υπεργολάβων στο εργοτάξιο και των δραστηριοτήτων για την προστασία των προσώπων στην εργασία και την πρόληψη των ατυχημάτων.

|  |  |
| --- | --- |
| **Δεκέμβριος 2022** | **Τμήμα Επιθεώρησης Εργασίας** |
|  | Υπουργείο Εργασίας και |
|  | Κοινωνικών Ασφαλίσεων |